《满江红 旅夜闻蟋蟀声作》
清代·宋琬

试问哀蛬，缘底事、终宵呜咽。料得汝、前身多是，臣孤子孽。

青琐闼边璎珞草，碧纱窗外玲珑月。况兼他、万户捣衣声，同凄切。

梧叶落，西风冽。莲漏滴，征鸿灭。似杜鹃春怨，年年啼血。

千里黄云关塞客，三秋纨扇长门妾。背银釭、和泪共伊愁，床前说。

作者简介：宋琬（1614～1674）清初著名诗人，清八大诗家之一。字玉叔，号荔裳，汉族，莱阳（今属山东）人。顺治四年进士，授户部主事，累迁永平兵仆道、宁绍台道。族子因宿憾，诬其与闻逆谋，下狱三年。久之得白，流寓吴、越间，寻起四川按察使。琬诗入杜、韩之室，与施闰章齐名，有南施北宋之目，又与严沆、施闰章、丁澎等合称为燕台七子，著有《安雅堂集》及《二乡亭词》。